Verkragtingslagoffer wen saak teen SAPDAndy Kawa (Foto: Raahil Sain/ANA) Andy Kawa, verkragtingslagoffer en sakevrou van Gauteng, het haar siviele saak teen die minister van polisie in die hooggeregshof in Port Elizabeth gewen. As Kawa skade kan bewys, kan sy meer as R2,3 miljoen vergoeding van die staat ontvang. Kawa het byna agt jaar lank geregtigheid gesoek en die SAPD vir R5,8 miljoen gedagvaar ná ŉ gewelddadige aanval wat ongeveer 16 uur lank geduur het. Regter Sarah Sephton het in haar uitspraak gesê die polisie se versuim om behoorlik ondersoek in te stel, beteken die SAPD kan vir 40% van die eis aanspreeklik gehou word as sy skade kan bewys. Die hof het ook ŉ kostebevel uitgereik en die SAPD moet Kawa se uitgawes vir die hofsaak en regshulp betaal. Kawa is op 9 Desember 2010 ontvoer toe sy by Kings Beach gaan stap het. Sy is gyselaar gehou en ŉ bende het haar vir tussen 15 en 16 ure lank om die beurt verkrag tussen sandduine. Sy kon die volgende dag van haar aanvallers vlug. Sy het in 2012 tydens ŉ betoging op dieselfde strand haar vermeende aanvallers uitgewys, maar die aanklagte teen die twee mans is teruggetrek toe DNS-bewyse nie die mans met die aanval kon verbind nie. Die verweerders in die siviele saak sluit die minister van polisie, brig. Ronald Koll en die twee ondersoekbeamptes op die saak in. Die hof het die saak teen Koll en die ondersoekbeamptes in hul persoonlike kapasiteit laat vaar. Kawa voer aan die SAPD het sy plig versuim om ondersoek in te stel op haar aanklag dat sy ontvoer, gyselaar gehou en deur ŉ groep mans verkrag is. Sy voer aan die polisie het ook versuim om die parkeerterrein te deursoek waar daar ook by haar motor ingebreek is. Die polisie het na bewering ook versuim om te reageer op ŉ oproep van drawwers wat Kawa ná die aanval bygestaan het. Beamptes word ook daarvan beskuldig dat hulle versuim het om die gebied rondom die sandduine te ondersoek. Volgens die hofdokumente het een van die ondersoekbeamptes aangevoer hy kon nie ondersoek instel nie, weens ŉ gebrek aan vervoer en onvoldoende lugtyd op sy selfoon. Kawa het aan die hof gesê sy moes self ondersoek instel en bewyse versamel. Sy ly aan posttraumatiese stressindroom en depressie en kon nie terugkeer na haar makelaarsfirma sedert die aanval in 2010 nie. Die hof het bevind daar bestaan min twyfel dat Kawa beduidende trauma opgedoen het nie. As beamptes ŉ redelik doeltreffende soektog van Kings Beach uitgevoer het, sou Kawa reeds om 01:30 gevind gewees het, en sy sou ŉ verdere ongeveer vier en ŉ half uur van trauma gespaar gewees het. Die hof het ook bevind uit ŉ psigiatriese oogpunt het die uitgerekte aanval bygedra tot die sielkundige probleme waarmee Kawa gediagnoseer is. . Lees alle vorige berigte oor Andy Kawa op Maroela Media.